**Tăcerea nopții**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Tăcerea nopții vine

Liniștitoare-n vale,

Clipirile-n lumine

Bat munților la poale.

O șopotire curge

De nici nu se aude

Cuvintele-i și fulgii

Cărări îneacă surde.

Iar noaptea se îngroașă

Pe forfotirea rară,

Crai-Nou rupe din fașă

Privind tăios afară.

Și parcă să trăiască

Nu se mai simte nimeni

Arareori cad vreascuri

Ca spaimele în inimi.

Doar cumpăna strâmbată

De vremuri și tristețe

Încearcă să mai bată

Cu ciutura pereții.

Fîntâna iar răsună

Vrând din pământ să scape

Și gemete adună

Pe stelele din ape.

Victor Bragagiu